ཡིན་ནའང་ངེད་གཉིས་ཀྱིས་གླེང་ཐེངས་ཆེས་མང་བ་ནི་པུ་རོད་སི་ཀེ་སྟེ།ད་ལྟ་བཙན་བྱོལ་དུ་གནས་པའི་གཞོན་ནུ་སྙན་ངག་པ་དེ་ཡིན་ཅིང་།མོས་ཁོ་ནི་ཨུ་རུ་སུ་ཙམ་མ་ཟད་འཛམ་གླིང་གི་སྙན་ངག་པའི་སྡེ་ཡི་རེ་བའི་སྐར་ཆེན་དེ་ཡིན་པར་འདོད།ངས་སྐབས་དེར་མིང་དེ་སྔོན་ནས་ཐོས་མྱོང་ཡོད་ལ།ཡ་མཚར་བའི་སྟེས་དབང་ཞིག་གི་རྐྱེན་གྱིས་ངས་ཕ་སི་ཐེར་ནག་ཚེ་ལས་འདས་པའི་ཉིན་དེར་ཁོའི་མིང་གོ་བ་ཡིན།དུས་དེར་ངས་ད་དུང་ཅི་ཞིག་བྱུང་བ་མ་ཤེས་པར།ང་དང་ངའི་གྲོགས་པོ་ཞིག་གིས་མོ་སི་ཁོ་ཡི་ས་འོག་སྒྱུ་རྩལ་པ་ཞིག་གི་ཁྱིམ་དུ་བསྡད་དེ།གྲོགས་པོས་སྐད་ཆེན་པོས་སྙན་ངག་ཁ་ཤས་གྱེར་བྱུང་བར།ངས་སྙན་ངག་དེ་དག་ལ་ཉམས་ཅུང་ཞན་པར་འདུག་ནའང་།དེ་དག་འབྲི་བའི་སྙན་ངག་པ་གང་དེ་མི་ཉམས་བསངས་ཅན་ཞིག་དང་།ཁོ་དང་དུས་རབས་གཅིག་པའི་སྙན་ངག་པ་དག་ལས་གལ་ཆེ་བ་དང་།རྩོམ་རྩལ་ཡག་པ་ཞིག་ཏུ་འགྱུར་བར་གདོན་མི་ཟ་སྙམ་བྱུང་།པུ་རོད་སི་ཀེ་རང་གིས་ཀྱང་ཁོའི་གཞོན་ནུའི་དུས་ཀྱི་སྙན་ངག་དག་ལ་བྱིས་གཉོར་ཁང་ཞེས་དམན་བཤད་མཛད་མྱོང་།དེའི་ཕྱི་ཉིན་ཞོགས་པར་ཕ་སི་ཐེར་ནག་ཚེ་འཕོས་པའི་གཏམ་མོ་སི་ཁོ་ལ་རླུང་ལྟར་ཁྱབ་པར་གྱུར།པུ་རོད་སི་ཀེ་ནི་ཁོའི་རྗེས་འཛིན་པ་ཙམ་མ་ཡིན་པར་ཏག་ཏག་མི་རབས་གཅིག་གི་རྗེས་འཛིན་པའང་ཡིན།